**Вакцинацияға байланысты тақырыптар**

**1.** 2021 жылдың 1 ақпанынан бастап Қазақстанда Ресейде өндірілген «Спутник V» вакцинасын пайдалана отырып, коронавирустық инфекцияға қарсы вакцинация басталады.

Қазақстанда коронавирустық инфекцияға қарсы вакцина егу ерікті болып табылады. Қазақстан Республикасының «Халық денсаулығы және денсаулық сақтау жүйесі туралы» Кодексінің 77-бабына сәйкес кез-келген медициналық процедура, оның ішінде вакцинация алатын адамның келісімімен ғана жүзеге асырылады. **Әрбір азамат келіспеген жағдайда вакцинациялаудан жазбаша түрде бас тартуға құқылы. Қазақстанда вакцинациядан бас тартқаны үшін әкімшілік немесе қылмыстық жауапкершілік қарастырылмаған.**

**2.** **Вакцинаның түсуіне байланысты, вакцинация 3 кезеңде жүзеге асырылады.** Бірінші кезекте КВИ-ға қарсы вакцинациялауға халықтың КВИ жұқтыру және таралу қаупі жоғары топтары жатады.

Бірінші кезеңде жұқпалы аурулар ауруханаларының, жедел медициналық көмек, реанимация, МСАК, қабылдау бөлмелерінің медицина қызметкерлері, санэпидқызмет қызметкерлері вакцинациямен қамтылады. Екінші кезеңде вакцинация жалпы білім беретін мектептердің, жоғары оқу орындарының педагогтарын, бірінші кезеңге кірмеген медициналық қызмет қызметкерлерін қамтиды. Үшінші кезең мектеп-интернаттардың, мектепке дейінгі мекемелердің педагогтарын, студенттер мен созылмалы аурулары бар адамдарды қамтиды.

**КВИ-ға қарсы вакцинация тегін болады**.

**3**. 18 жасқа дейінгі балаларға және 65 жастан асқан қарт адамдарға коронавирусқа қарсы вакцинация егілмейді. Сонымен қатар, COVID-19 жедел және асимптоматикалық нысаны бар адамдар және коронавирустық инфекцияны қоса, жұқпалы аурумен ауыратын науқастармен байланыста болған адамдар КВИ-ге қарсы вакцинациялауға жатпайды.

**Вакцинация адамдарды чиптеуді қамтымайды.** Егуді алу алдында әр адам вакцинаның құрамы туралы ақпарат берілген нұсқаулықпен танысуға құқылы.

**4. Коронавирусқа қарсы вакцина 21 күндік аралықпен екі кезеңде енгізіледі.** Бірінші доза антиденелердің аз мөлшерін өндіруге байланысты қысқа қорғаныс әсерін береді. Екінші доза біріншісінің әсерін күшейтеді және бекітеді, адам ағзасындағы антиденелер саны артады.

**5. Кез-келген вакцина егуден бұрын медицина қызметкері егілушіде аллергияның болуын нақтылайды**. Егер адамда аллергиялық ауру болса, вакцина алмайды. Сонымен қатар, вакцинаға аллергиялық реакцияны болжау мүмкін емес, өйткені әр организм жеке. Уақтылы жауап алу үшін адам вакцинация алғаннан кейін алғашқы 30 минут ішінде медициналық мекемеде дәрігердің бақылауында болуы керек: дәл осы кезеңде вакцинаға аллергиялық реакция пайда болуы мүмкін.